RAPPORT FRA KOMMISSIONEN TIL RÅDET OG EUROPA-PARLAMENTET - Sjette situationsrapport om handlingsplanen for finansielle tjenester

Finansielle tjenesteydelser

Et forbedret klima

- stadig et stykke vej endnu

Sjette situationsrapport

Indledning - Det politiske klima har ændret sig

Handlingsplanen for finansielle tjenester (FSAP) er nu halvvejs gennem det tidsforløb, der er afsat for dens gennemførelse. I den forrige situationsrapport [1] opfordredes til reelle og konkrete fremskridt. Denne sjette rapport, som er blevet udarbejdet med bistand fra Politikgruppen for Finansielle Tjenesteydelser (FSPG), som omfatter de personlige repræsentanter for EU's finansministre, konkluderer, at der har været positiv respons. Klimaet for finansielle tjenesteydelser er blevet bedre; der er indgået en række aftaler, men der er fortsat store udfordringer, der skal tages op, før planen kan gennemføres i 2003/05.

[1] Femte rapport : "EU skal overholde tidsrammerne", november 2002. KOM(2001)712 endelig, kan hentes på http://europa.eu.int/comm/internal_market/en/finances/actionplan/index.htm

Det belgiske og spanske formandskab har bidraget til at give planen den nødvendige politiske medvind. Arbejdet med mange forslag skrider frem i Rådet og Parlamentet. Midtvejsoversigten af 22. februar 2002 over handlingsplanen [2] satte en tyk streg under det forhold, at finansiel integration vil give Europas borgere reelle fordele i form af økonomisk vækst, flere jobs og fortsat velstand.

[2] Oplysninger kan fås på GD Markt's websted: http://europa.eu.int/comm/internal_market/en/finances/actionplan/02-36.htm

I marts bekræftede Det Europæiske Råd i Barcelona igen handlingsplanens målsætning som en vigtig prioritet i det økonomiske reforminitiativ vedtaget i Lissabon, og der blev fastsat klare tidsfrister for vedtagelsen af otte specifikke foranstaltninger. På Økofin-ministrenes uformelle møde i Oviedo den 13. april 2002 blev der sat yderligere skub i processen, lige som der var enighed om behovet for at fremskynde indsatsen for at gennemføre handlingsplanen til tiden (boks 1).

BOKS 1

prioriterede indsatsområder (Det Europæiske Råd i Barcelona)

- FSAP skal gennemføres inden udgangen af 2005, og for markederne for værdipapirer og risikovillig kapital inden udgangen af 2003;

- Rådet og Europa-Parlamentet bør i 2002 godkende direktiverne om markedsmisbrug, sikkerhedsstillelse, fjernsalg af finansielle tjenesteydelser, forsikringsmæglere, prospekter, finansielle konglomerater og pensionsfonde, samt forordningen om internationale regnskabsstandarder.

Oviedo-aftalen (uformelt Økofin-møde)

- Med hensyn til finansiel integration ønskede Rådet at intensivere indsatsen med det formål at gennemføre handlingsplanen for finansielle tjenester (FSAP) senest i 2005, herunder vedtagelsen i 2002 af otte vigtige lovgivningstiltag som anført i konklusionerne fra Det Europæiske Råd i Barcelona. Desuden enedes man om, at individuelle foranstaltninger skulle respektere integrations- og effektivitetsmålsætningerne. Rådet opfordrede Kommissionen til at stille forslag om ordninger, der bedre kan lette en konsekvent gennemførelse af EU's lovgivning (se også Målsætning 3 - Forsigtighedsregler og tilsyn- i sektionen Status over handlingsplanen); der blev opfordret til en konsekvent anvendelse af EU's konkurrenceregler; og man insisterede på behovet for en forøget indsats for kundetillid og kundebeskyttelse.

- Af politiske problemstillinger i forbindelse med Enron-sagen kan nævnes: på mødet blev det noteret, at de fleste af de reguleringsmæssige spørgsmål, som Enron-sagen havde rejst, allerede behandles inden for rammerne af FSAP (internationale regnskabsstandarder, regelmæssig rapportering). Samtidig så man gerne en videreførelse af Kommissionens arbejde omkring revisorers uafhængighed, en prioriteret indsats omkring EU's revisionsstrategi, finansielle analyser og kreditvurderingsinstitutter. Ministrene ønskede at udvide mandatet for ekspertgruppen på højt niveau vedrørende selskabslovgivning til at anbefale bedste praksis for virksomhedsstyring (corporate governance) og revisionspraksis.

Yderligere en vigtig milepæl er den større opmærksomhed omkring og accept af de store fordele, som finansiel integration kan bringe. En undersøgelse iværksat på foranledning af rundbordskonferencen vedrørende finansielle tjenesteydelser i EU anslår, at integrationen kunne forøge EU's BNP [3] med 0,5-0,7% om året - svarende til 43 mia. euro på årsbasis. Disse potentielle fordele understreger det presserende behov, der er for at få gennemført FSAP til tiden og behovet for mere effektivt at gøre erhvervslivet og borgerne bevidste om disse fordele [4]. Kommissionen vil senere i år rapportere om de yderligere estimater over de økonomiske fordele for virksomhederne og samfundet.

[3] Rapport til rundbordskonferencen vedrørende finansielle tjenesteydelser i EU : « the Benefits of a Working European Retail Market for Financial Services, www.zew.de/erfstudyresults/

[4] Det danske rådsformandskab har til hensigt at tage fordelene ved finansiel integration op på grundlag af undersøgelser iværksat af Kommissionen. Disse vil blive rapporteret til Rådet i den næste situationsrapport.

der gøres reelle fremskridt for at overholde de af Det Europæiske Råd fastsatte tidsrammer

Efter næsten et års forhandling er man nu nået frem til et kompromis med Parlamentet om, hvordan reformforslagene i Lamfalussy-rapporten om regulering på værdipapirområdet skal sættes i værk.

Derudover, og med udgangspunkt i det belgiske formandskabs gode arbejde, forsøges der p.t. opnået enighed med det spanske formandskab om lovgivningstiltag, som er i overensstemmelse med konklusionerne fra Det Europæiske Råds møde i Barcelona, på følgende områder:

- endelig vedtagelse med kun én behandling af forordningen om internationale regnskabsstandarder [5] med virkning fra 2005. Dette ville være et væsentligt fremskridt især efter så kort en forhandlingsperiode;

[5] KOM(2001)80 - 13/02/2001

- direktivet om fjernsalg [6], sikkerhedsstillelse [7] og forsikringsmæglere [8], som alle påtænkes gennemført senest i juni 2002;

[6] KOM(1999)385 - 23/07/1999

[7] KOM(2001)168 - 27/03/2001

[8] KOM(2000)511 - 20/09/2000

- der blev opnået politisk enighed i Rådet den 7. maj 2002 om forslaget til direktiv om markedsmisbrug [9] og forslaget til direktiv om finansielle konglomerater [10], således de vil kunne blive vedtaget allerede i 2002;

[9] KOM(2001)281 - 30/05/2001

[10] KOM(2001)213 - 24/04/2001

- der vil kunne opnås politisk enighed om direktiverne om supplerende pensionsfonde [11] og prospekter [12] under det spanske formandskab med endelig vedtagelse ultimo året for supplerende pensionsfonde og i 2003 for prospekter.

[11] KOM(2000)507 - 11/10/2000

[12] KOM(2001)280 - 30/05/2001

FSPG har været en væsentlig medvirkende faktor til den positive udvikling, der er sket siden sidste situationsrapport, navnlig ved at få afdækket væsentlige politiske hindringer for en række specifikke forslag, hvor tidsrammerne var i fare. Men medlemsstaterne skal fortsat udvise den nødvendige politiske kompromisvilje under selve diskussionerne. Samtidig er det tættest mulige samarbejde mellem EU's institutioner ligeledes vigtig, således at så mange aftaler som muligt kun behøver én enkelt behandling eller en fremskyndet andenbehandling.

men der er fortsat nogle usikkerhedsmomenter

Der blev i femte situationsrapport peget på usikkerhedsmomenter på tre områder: det tempo, hvormed foranstaltningerne vedtages og gennemføres; forslaget til direktiv om overtagelsestilbud, og direktivet om pensionsfonde.

- Bekymringerne om lovgivningsprocessens tempo i almindelighed er taget noget af.

- Under hensyntagen til anbefalingerne fra ekspertgruppen på højt niveau vedrørende selskabslovgivning vil forslaget til direktiv om overtagelsestilbud tage fat på de tre forbehold, som Europa-Parlamentet havde gjort gældende: spørgsmålet om "ensartede konkurrencevilkår", en definition på en "rimelig pris" og en majoritetsaktionærs mulighed for at købe en minoritetsaktionær ud (den såkaldte "squeeze-out"). Kommissionen vil fremsætte sit forslag så hurtigt som muligt efter en drøftelse med mange interesserede parter.

- Udviklingen omkring supplerende pensionsfonde giver fortsat anledning til bekymring [13]. Men det spanske formandskab presser hårdt på for at nå frem til en aftale i Rådet inden medio 2002.

[13] Det har været identificeret som et stort usikkerhedsmoment i flere på hinanden følgende situationsrapporter: Fjerde situationsrapport "Politiske udfordringer" KOM (2001)286 endelig, og femte situationsrapport: "EU skal overholde tidsrammerne" KOM(2001) 712 endelig. Kan hentes på: http://europa.eu.int/comm/internal_market/en/finances/actionplan/index.htm

Men der er også andre punkter, der giver anledning til bekymring. Der er mange vigtige problemstillinger, der vil skulle løses, såfremt direktivet om prospekter skal kunne vedtages uden forsinkelser, navnlig de problemer, der knytter sig til SMV'ernes specifikke behov. Direktivet om fjernsalg af finansielle tjenesteydelser har nu kommet til en kritisk fase i Parlamentet, hvor det er på vej gennem andenbehandlingen. Direktivet forventes sat under afstemning på mødet i maj 2002, som enten vil kunne bane vej for en hurtig vedtagelse af direktivet eller føre til en vanskelig samrådsprocedure.

Status over handlingsplanen

Bilaget [14] til nærværende rapport gør status over de individuelle foranstaltninger i handlingsplanen, som fortsat er under forhandling (de foranstaltninger, der er blevet vedtaget, fremgår ikke længere, men opsummeres en sidste gang i starten af bilaget).

[14] Som tidligere vil bilaget være tilgængeligt på Internettet og vil blive løbende opdateret. Kan hentes på: http://europa.eu.int/comm/internal_market/en/finances/actionplan/index.htm

Målsætning 1 : Et fælles engrosmarked i EU.

Handlingsplanens første strategiske målsætning er at få skabt fælles juridiske rammer for integrerede værdipapir- og derivatmarkeder. Finansiel integritet udgør en hjørnesten i denne målsætning. Enrons kollaps har foranlediget Kommissionen til at undersøge, i hvilket omfang handlingsplanen allerede beskæftiger sig med de reguleringsmæssige problemstillinger, som dette tilfælde afstedkommer, og hvorvidt det er nødvendigt med nye initiativer. Der blev på det uformelle Økofin-møde i Oviedo fremlagt et dokument af Kommissionens tjenestegrene [15] som fik en positiv modtagelse af ministrene. I dette dokument skitseres en global og sammenhængende strategi, der skal medvirke til at forhindre en lignende kollaps i EU. Det fokuserer på fem områder: finansiel rapportering, pligtrevision, corporate governance, gennemsigtighed i det internationale finansielle system, finansielle analytikere og kreditvurderingsinstitutter.

[15] Dokumentet kan hentes på GD Markt's websted: http://europa.eu.int/comm/internal_market/en/company/company/news/ecofin_2004_04_enron_en.pdf

Børsnoterede selskaber i EU skal i medfør af forordningen om Internationale Regnskabsstandarder (IAS) senest i 2005 udarbejde deres konsoliderede regnskaber i overensstemmelse med IAS. Derved sikres det, at der anvendes regnskabsstandarder af høj kvalitet. For at sætte medlemsstaterne i stand til at tilpasse deres regnskabslovgivning, så den er i overensstemmelse med IAS, vil Kommissionen i nær fremtid komme med sit forslag til et direktiv om modernisering af fjerde og syvende regnskabsdirektiv [16].

[16] Direktiv 78/660/EØF og 83/349/EØF

Spørgsmålet om, hvordan reglerne på dette område håndhæves bedst muligt, vil være et centralt element i den meddelelse, som Kommissionen snart vil udarbejde om prioriterede indsatsområder på revisionsområdet. Denne meddelelse vil bl.a. beskæftige sig med anvendelsen af internationale revisionsstandarder (International Standards on Auditing), offentlighedens indsigt i revisionsbranchen, revisionsudvalgs rolle og etiske regler. Yderligere, Kommissionen har for nyligt fremsat en henstilling om revisorers uafhængighed [17]. Denne henstilling er hovedsagelig rettet mod at undgå, at den lovpligtige revisor kommer til at befinde sig i en situation, som vil kunne få en negativ virkning på hans objektive vurdering af regnskabet. I stedet for at udstede en række forbud har Kommissionen valgt en løsningsmodel baseret på princippet om, at en stor del af ansvaret skal lægges over på branchen. Hvis denne model ikke kommer til at virke i praksis, vil Kommissionen måske se på situationen igen og komme med nye lovgivningsforslag. Kommissionen vil også fortsætte sine drøftelser med Det Europæiske Værdipapirtilsynsudvalg om passende tilsyn med årsregnskaber, som offentliggøres af børsnoterede selskaber.

[17] http://europa.eu.int/comm/internal_market/fr/company/audit/index.html Kommissionens henstilling af 16 maj 2002 (C2001/6942) om Revisorers uafhængighed i EU: Grundlæggende principper (C(2002)1873)

I januar kom ekspertgruppen på højt niveau vedrørende selskabslovgivning med sin første rapport om spørgsmål i forbindelse med overtagelsestilbud [18]. De i denne rapport indeholdte henstillinger skulle bistå Kommissionen med at udarbejde sit nye forslag til et direktiv om overtagelsestilbud. Gruppen vil i sin anden rapport komme med sine anbefalinger til modernisering af EU's retsregler på selskabsretsområdet [19]. Gruppen blev på det uformelle Økofin-møde i Oviedo bedt om i sin gennemgang (som allerede omfatter corporate governance som et overordnet tema) at inddrage en række spørgsmål om corporate governance, som f.eks. eksterne bestyrelsesmedlemmers rolle, aflønning af ledelsen og ledelsens ansvar for udarbejdelse af finansiel information. De foreløbige holdninger til disse problemstillinger vil blive fremlagt for Økofin i juni. De endelige konklusioner skulle være Økofin-rådet i hænde i september. Gruppen vil tage fat på andre selskabsretlige spørgsmål, som f.eks. selskabsoprettelse og selskabers funktion, aktionærrettigheder; virksomhedsomstrukturering og det mulige behov for nye selskabsformer på EU-plan. Gruppen vil fremlægge sin endelige rapport om disse problemstillinger til september. Kommissionen vil i overensstemmelse med handlingsplanen også om kort tid fremsætte sit forslag til et direktiv om grænseoverskridende fusioner (10. selskabsretsdirektiv).

[18] Kan læses på DG Markt's websted: http://europa.eu.int/comm/internal_market/en/company/company/news/02-24.htm

[19] Høringsdokument kan læses på DG Markt's websted: http://europa.eu.int/comm/internal_market/en/company/company/modern/index.htm

Kommissionen vil ligeledes inden udgangen af 2002 fremsætte forslag til en ajourføring af investeringsservicedirektivet [20] og et forslag om regelmæssig regnskabsaflæggelse [21]. Af de svar, der indgik til Kommissionen i forbindelse med en høringsrunde om en revision af investeringsservicedirektivet, fremgik det klart, at der er behov for en yderligere indsats omkring clearing og afvikling. Der vil om kort tid komme en meddelelse om clearing og afvikling.

[20] Flere oplysninger kan fås på DG Markt's websted: http://europa.eu.int/comm/internal_market/en/finances/mobil/isd/index.htm

[21] Flere oplysninger kan fås på DG Markt's websted: http://europa.eu.int/comm/internal_market/en/finances/mobil/transparency/index.htm

Målsætning 2 : Åbne og sikre detailmarkeder

Midtvejsoversigten understregede behovet for en yderligere indsats for et ægte integreret finansielt detailmarked for alle baseret på handlingsplanens oprindelige politiske initiativer. Opbygning af forbrugertillid er en væsentlig forudsætning for fremskridt på dette område. Inddragelse af forbrugerrepræsentanter i den finansielle integrationsproces er afgørende for at skabe denne tillid og opmærksomhed. I køreplanen for finansielle tjenesteydelser på detailmarkedet [22] var der fastsat centrale aktioner, som skal videreudvikles:

[22] Kommissionens meddelelse til Rådet og Europa-Parlamentet "Elektronisk handel og finansielle tjenesteydelser" KOM(2001)66 endelig udg. - 07/02/2001.

- meddelelsen om et indre marked for betalinger [23] vil i 2003 blive fulgt op af et forslag til lovgivningsmæssige rammer for betalinger som hjørnestenen i et indre marked for betalinger;

[23] KOM(2000)36 - 31/01/2000

- handlingsplanen for forebyggelse af svig og forfalskning i forbindelse med andre betalingsmidler end kontanter [24] er ved at blive gennemført af de nationale myndigheder;

[24] KOM(2001)11 - 09/02/2001

- Kommissionen har vedtaget en henstilling [25], der opfordrer alle långivere til senest den 30. september 2002 at overholde bestemmelserne i den europæiske frivillige aftale om oplysninger til forbrugere forud for kontraktens indgåelse, som gives af långivere, der tilbyder boliglån. Kommissionen overvåger nøje gennemførelsen af kodeksen;

[25] KOM(2001)477 - 01/03/2001

- meddelelsen om elektronisk handel og finansielle tjenesteydelser følges op over for medlemsstaterne for at sikre en gennemsigtig og konsekvent gennemførelse i hele EU;

- eksisterende forsikringsgarantiordninger, der skal sikre forsikringstagere i tilfælde af et forsikringsselskabs likvidation, er ved at blive undersøgt for at få fastslået, om det er nødvendigt at finde en løsningsmodel for hele EU (lovgivningsmæssigt eller på anden måde).

- den succes, som FIN-NET-initiativet til udenretslig bilæggelse af tvister [26] har haft, vil blive fulgt op, så der sikres større opmærksomhed og effektivitet. Generelt er der et behov for mere struktureret og effektiv input fra de europæiske forbrugere til fællesskabets beslutningsproces.

[26] Oplysninger kan fås på GD Markt's websted: http://europa.eu.int/comm/internal_market/en/finances/consumer/adr.htm

Målsætning 3 : Forsigtighedsregler og tilsyn

Handlingsplanens tredje strategiske målsætning, nemlig tidssvarende forsigtighedsregler og tilsyn, vil bidrage til stabiliteten i den finansielle sektor i Europa. Den omfatter følgende:

- den første revision af reglerne om solvensmargenen inden for forsikringsvirksomhed [27] har påvist behovet for en mere grundlæggende gennemgang af den eksisterende model ('solvens II') og overordnede retningslinjer for tilsyn med genforsikringsvirksomhed;

[27] Direktiv 2002/12/EF og 2002/13/EF

- der blev taget et vigtigt skridt til styrkelse af EU's politik til forebyggelse af pengehvidvaskning gennem en hurtig vedtagelse af ændringerne af direktivet om pengehvidvaskning [28]. I kølvandet af begivenhederne den 11. september kan det godt tænkes, at den retlige ramme for forebyggelse af pengehvidvaskning skal styrkes yderligere gennem et tredje direktiv om pengehvidvaskning i 2003;

[28] Direktiv 2001/97/EF

- En ambitiøs tidsplan lægger vægt på at få gennemført de reviderede kapitalregler for banker og investeringsselskaber senest i 2006 i kølvandet af drøftelserne i G-10 Basel-udvalget.

Handlingsplanen har som målsætning at "give EU lejlighed til at indtage en førende rolle ved fastsættelsen af høje globale standarder for regulering og tilsyn", og at "bidrage til at udvikle tilsynsstrukturer i EU, som kan værne om stabiliteten og tilliden i en tid præget af nye markedsstrukturer og globalisering". Centralt står målsætningerne om hurtig gennemførelse af lovgivning og tilpasning heraf til markedsudviklingen samt et stærkt påkrævet behov for konvergens mellem tilsynspraksis i de enkelte lande. Der er allerede taget konkrete forholdsregler, navnlig på sektoren for værdipapirmarkeder, hvor iværksættelsen af Lamfalussy-udvalgets forslag allerede finder sted [29]. De første anmodninger om teknisk bistand vedrørende gennemførelsesforanstaltninger (på området vedrørende prospekter og markedsmisbrug) er for nylig blevet sendt til Det Europæiske Værdipapirtilsynsudvalg (CESR). Nye processer til sikring af fuld høring af markedet og forbrugerne er også undervejs både i CESR og i selve Kommissionen (f.eks. konsultationer/høringer om andet investeringsservicedirektiv (ISD)).

[29] Kommissiones afgørelse af 6. Juni 2001 om oprettelse af Det Europæiske Værdipapirudvalg C(2001)1493 endelig, og Det Europæiske Værdipapirtilsynsudvalg C(2001)1501 endelig

I sin rapport til Økofin-rådet om finansiel integration konkluderede Det Økonomiske og Finansielle Udvalg, at modellen med en regulering af værdipapirmarkederne i fire trin, som foreslået i Lamfalussy-rapporten og godkendt af Rådet, vil komme til at spille en vigtig rolle for konvergens på tilsynsområdet. Økofin-rådet opfordrede på sit møde den 7. maj 2002 Kommissionen - under inddragelse af relevante tilsynsmyndigheder og finansministerier og under hensyntagen til branchens og forbrugernes holdninger - til så hurtigt som muligt at offentliggøre sin rapport om passende foranstaltninger, der er nødvendige for at lette en konsekvent gennemførelse og håndhævelse af reglerne, herunder tilsynspraksis i overensstemmelse med henstillingerne fra Det Økonomiske og Finansielle Råds rapport om finansiel integration, således at den kan bruges af udvalget som grundlag for udvalgets egen rapport.

Ekstern dimension/globalisering/udvidelse

Et integreret velfungerende hjemmemarked vil ligeledes forbedre den globale konkurrenceevne for EU's udbydere af finansielle tjenesteydelser og tiltrække flere udenlandske investorer. En mere effektiv finansiel sektor i EU i større skala vil styrke euroens internationale rolle. Spørgsmålet om EU's udvidelsesproces er en fælles ekstern dimension i problemstillingen. Forhandlingerne med de første lande forventes afsluttet i 2002. Kommissionen vil indbyde repræsentanter for finansministrene i kandidatlandene til et ekstraordinært møde i FSPG inden udgangen af 2002 for at diskutere udviklingen i den finansielle sektor og den europæiske finansielle integrationsproces.

Multilaterale forhandlinger i GATS (General Agreement on Trade in Services) indarbejdet i det bredere Doha-program for udvikling og forventes at blive fremskyndet yderligere. Videre foranstaltninger til integration og liberalisering af EU-markedet bør følges op ved, at alle tredjelande giver tilsagn om at åbne deres markeder i et passende omfang. Tekniske diskussioner mellem Kommissionen og de amerikanske myndigheder er undervejs, herunder udveksling af synspunkter med Securities and Exchange Commission (SEC) om "trading screens" og regnskabsstandarder. Kommissionen og medlemsstaternes myndigheder har samtidig sammen med SEC og den amerikanske centralbanks bestyrelse diskuteret tilsynspraksis for finansielle konglomerater.

Konklusioner

Det Europæiske Råd i Barcelona, det uformelle Økofin-møde i Oviedo og midtvejsoversigten har alle sat en tyk streg under integrerede kapitalmarkeders vitale betydning for økonomisk vækst og jobskabelse, finansiel stabilitet og for at sikre, at både forbrugere og virksomheder kommer til at høste de fulde fordele af euroen. De seneste fremskridt i Rådet og Europa-Parlamentet med en række forslag viser, at de politiske tilsagn om gennemførelse af FSAP til tiden begynder at udmønte sig i faste politiske aftaler. Aftalen om Lamfalussy-processen var et afgørende skridt i denne proces.

Men det vil være nødvendigt at fortsætte denne række af succeser i samme tempo, såfremt tidsrammerne for 2005 skal overholdes. Alle foranstaltninger skal være vedtaget senest medio 2004, så der er tilstrækkelig tid til, at medlemsstaterne kan gennemføre dem. Den næste situationsrapport vil blive fremsendt til Økofin-rådet i slutningen af i år. De otte aftaler, som er opregnet i Barcelona-dokumentet, vil sandsynligvis være afsluttet på det tidspunkt. Hvis det er tilfældet, vil FSAP være godt på vej til at blive gennemført. Selv om ikke alle barrierer er blevet fjernet vil betydelige og uafvendelige fremskridt mod en stærk integreret europæisk finansiel sektor senest i 2005 kunne nås - et mål som nu ligger inden for vor rækkevidde.

BILAG

Status over handlingsplanen for finansielle tjenester

Nedennævnte tabel indeholder en statusrapport over de individuelle aktioner i handlingsplanen for finansielle tjenester (KOM(1999) 232). Den viser, hvor langt man er kommet hidtil, og indeholder Kommissionens vurdering af, i hvilket omfang Fællesskabets institutioner og medlemsstater er i gang med at nå målsætningerne i handlingsplanen. Af de 42 oprindelige foranstaltninger, er 26 nu gennemført: de er opregnet i starten af nærværende bilag.

Yderligere fem foranstaltninger er blevet udarbejdet i konsekvens af de seneste tre års udvikling på markederne. Disse foranstaltninger, som ikke er indeholdt i den oprindelige handlingsplan, nævnes særskilt i bilaget under hver af dettes fire strategiske målsætninger. De giver tilsammen et overblik over EU's nuværende arbejdsbyrde.

Situationsrapporterne er fortsat tilgængelige på følgende websted:

http://europa.eu.int/comm/internal_market/en/finances/actionplan/index.htm + Plustegn: der er opnået fremskridt med hensyn til at overholde de i handlingsplanen fastsatte målsætninger

- Minustegn: indikerer intet fremskridt.

GENNEMFØRTE FSAP FORANSTALTNINGER

(Lovgivningsforslag med fed skrift)

(1) Meddelelse fra Kommissionen om gennemførelsen af reglerne for god forretningsskik i henhold til artikel 11 i investeringsservicedirektivet (sondring mellem professionelle og private investorer. Udsendt den 14. november 2000, KOM(2000)722

(2) Meddelelse fra Kommissionen - Ajourføring af investeringsservicedirektivet. Udsendt den 15. november 2000, KOM(2000)729

(3) Ændring af 4. og 7. selskabsdirektiv for at tillade regnskabsføring til dagsværdi: direktiv 2001/65/EF vedtaget den 31. maj 2001

(4) Meddelelse fra Kommissionen om ajourføring af EU's regnskabsstrategi. Udsendt den 13. juni 2000, KOM(2000) 359

(5) Henstilling om kvalitetssikring. Udsendt den 21. november 2000, C(2000) 3304

(6) Politisk enighed om vedtægterne for det europæiske selskab. Direktiv 2001/86/EF og forordning (EF)2157/2001 vedtaget den 8. oktober 2001

(7) Gennemgang af EU's praksis for virksomhedsstyring (corporate governance). Den endelige rapport fra den sammenlignende undersøgelse blev offentliggjort den 27. marts 2002 (kan ses på GD MARKT's websted : http://europa.int/comm/internal_market/en/company/company/news/index.htm)

(8) .Meddelelse fra Kommissionen om bidragsfinansierede pensionsordninger. Udsendt den 11. maj 1999 KOM 1999) 134

(9) Vedtagelse af de to direktiver om UCIT. Direktiv 2001/107/EF og 2001/108/EF vedtaget den 21. januar 2002

(10) Meddelelse fra Kommissionen om klare og forståelige forbrugeroplysninger. Arbejdet med meddelelsen er blevet integreret i Kommissionens meddelelse om en e-handelspolitik for finansielle tjenesteydelser (KOM(2001)66-07/02/2001).

(11) Henstilling om en kodeks for god informationspraksis på realkreditområdet. Udsendt den 1. marts 2001, KOM(2001)477

(12) Kommissionens rapport om betydelige forskelle mellem de nationale ordninger for transaktioner mellem virksomheder og forbrugere. Diskussionerne med branchen ("Forumgruppe") og forbrugerne er afsluttet. De indsamlede oplysninger bruges til yderligere initiativer fra Kommissionen omkring finansielle tjenesteydelser på detailmarkedet

(13) Fortolkningsmeddelelse om fri udveksling af tjenesteydelser og begrebet almene hensyn inden for forsikringssektoren. Udsendt den 12. Februar 2000, C(1999)5046

(14) Meddelelse fra Kommissionen om et indre marked for betalinger, Udsendt den 31. januar 2000, KOM(2000)36 endelig,

(15) Kommissionens handlingsplan til bekæmpelse af svig og forfalskning i betalingssystemer. Udsendt den 9. februar 2001, KOM(2001)11

(16) Meddelelse fra Kommissionen om en e-handelspolitik for finansielle tjenesteydelser s. Udsendt den 7. februar 2001, KOM(2001) 66

(17) Vedtagelse af direktivforslaget om sanering og likvidation af forsikringsselskaber. Direktiv 2001/17/EF vedtaget den 19. marts 2001

(18) Vedtagelse af direktivforslaget om afvikling og likvidation af banker. Direktiv 2001/24/EF vedtaget den 4. april 2001

(19) Vedtagelse af direktivforslaget om elektroniske penge. Direktiv 2000/46/EF vedtaget den 18. september 2000

(20) Ændring af direktivet om hvidvaskning af penge. Direktiv 2001/97/EF vedtaget den 4. december 2001.

(21) Kommissionens henstilling om afgivelse af oplysninger om finansielle instrumenter. Udsendt den 23. juni 2000, C(2000) 1372

(22) Ændring af kravene til solvensmargen i forsikringsdirektiverne. Direktiv 2002/12/EF og 2002/13/EF vedtaget den 5. marts 2002

(23) Ændring af forsikringsdirektiverne og forsikringsservicedirektivet for at muliggøre udveksling af oplysninger med tredjelande. Direktiv 2000/64/EF vedtaget den 7. november 2000

(24) Oprettelse af to værdipapirudvalg. Afgørelse af 6. juni 2001 om oprettelse af Det Europæiske Værdipapirudvalg - ESC (C (2001)1493) og afgørelse af 6. juni 2001 om oprettelse af Det Europæiske Værdipapirtilsynsudvalg - CESR (C(2001)1501)

(25) Kommissionens henstilling af 16 maj 2002 (2001/6942) om Revisorers uafhængighed i EU: Grundlæggende principper (C(2002)1873)

(26) Gennemgang af beskatningen af finansielle produkter. Denne aktion er medtaget i initiativet om beskatning af supplerende pensionsfonde, se neden for.

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

(FORANSTALTNINGER, DER SKAL TAGE HØJDE FOR DEN UDVIKLING, DER ER SKET PÅ MARKEDET SIDEN VEDTAGELSEN AF HANDLINGSPLANEN , MEN SOM IKKE ER INDEHOLDT I DEN OPRINDELIGE PLAN)

>TABELPOSITION>

>TABELPOSITION>

>TABELPOSITION>

(FORANSTALTNINGER, DER SKAL TAGE HØJDE FOR DEN UDVIKLING, DER ER SKET PÅ MARKEDET SIDEN VEDTAGELSEN AF HANDLINGSPLANEN, MEN SOM IKKE ER INDEHOLDT I DEN OPRINDELIGE PLAN)

>TABELPOSITION>

>TABELPOSITION>

(FORANSTALTNINGER, DER SKAL TAGE HØJDE FOR DEN UDVIKLING, DER ER SKET PÅ MARKEDET SIDEN VEDTAGELSEN AF HANDLINGSPLANEN, MEN SOM ikke ER INDEHOLDT I DEN OPRINDELIGE PLAN)

>TABELPOSITION>

>TABELPOSITION>